തിരുവല്ലം ടോള് സമരം അവസാനിച്ചു, ഇന്നു മുതല് പിരിവ് തുടങ്ങും 11 കിലോമീറ്റര് ചുറ്റളവിലുള്ള നാട്ടുകാര്ക്ക് സൗജന്യയാത്ര റോഡിലെ അശാസ്ത്രീയത പരിഹരിക്കാന് പാലക്കാട് ഐ.ഐ.ടിയിലെ വിദഗ്ദ്ധരെത്തും തിരുവനന്തപുരം: 47 ദിവസം നീണ്ട സമരത്തിനൊടുവില് തിരുവല്ലം ടോള് പ്ലാസയിലെ സമരം അവസാനിച്ചു. മന്ത്രി വി. ശിവന്കുട്ടി വിളിച്ചുചേര്ത്ത രാഷ്ട്രീയ പാര്ട്ടി പ്രതിനിധികളുടെയും ബന്ധപ്പെട്ട ഉദ്യോഗസ്ഥരുടെയും യോഗത്തിലാണ് ഇതുസംബന്ധിച്ച തീരുമാനമുണ്ടായത്. ഇന്ന് മുതല് ടോള് പിരിച്ച് തുടങ്ങും. സമരം വിജയിച്ചെന്നാണ് എല്ലാ രാഷ്ട്രീയ പാര്ട്ടി പ്രതിനിധികളും അവകാശപ്പെടുന്നത്. എന്നാല് പണിതീരാത്ത റോഡില് ടോള് പിരിവ് അനുവദിക്കില്ലെന്നായിരുന്നു സമരത്തിലെ പ്രധാന മുദ്രാവാക്യം. കുമരിച്ചന്ത മുതല് കോവളം ഭാഗത്തേക്കുള്ള 11 കിലോമീറ്റര് പ്രദേശത്ത് നാട്ടുകാരുടെ കാര് അടക്കമുള്ള വാഹനങ്ങള്ക്ക് സൗജന്യമായി ടോള് പ്ലാസ വഴി കടന്നുപോകാന് അനുവാദം ലഭിച്ചെന്നതാണ് സമരത്തിന്റെ നേട്ടം. ഇതിനായി ഒരാഴ്ചത്തേക്ക് തിരിച്ചറിയല് രേഖകളും അതിനുശേഷം സൗജന്യ പാസും പരിസരവാസികള്ക്ക് ഉപയോഗിക്കാം. പാസ് വിതരണവും ആരംഭിച്ചു. നേരത്തെ അഞ്ച് കിലോമീറ്ററിനുള്ളിലുള്ളവര്ക്ക് സൗജന്യം നല്കാനായിരുന്നു അധികൃതര് തീരുമാനിച്ചിരുന്നത്. ടോള് പ്ലാസ പ്രദേശത്തെ വെള്ളക്കെട്ട് ഒരാഴ്ചയ്ക്കകം പരിഹരിക്കുമെന്നാണ് സര്വകക്ഷി യോഗത്തിലുണ്ടായ തീരുമാനം. തിരുവല്ലം ജംഗ്ഷനില് ഒരു മാസത്തിനകം പുതിയ പാലത്തിന് ടെന്ഡര് വിളിക്കും. കോവളം പാറോട് പ്രദേശത്തെ നിര്മ്മാണത്തിലെ അശാസ്ത്രീയത പരിഹരിക്കുന്നതിനായി പാലക്കാട് ഐ.ഐ.ടിയിലെ വിദദ്ധരെത്തി റിപ്പോര്ട്ട് തയ്യാറാക്കും. മന്ത്രിയെക്കൂടാതെ ജില്ലാ കളക്ടര് നവജ്യോത് ഖോസ, എം.വിന്സെന്റ് എം.എല്.എ, ഡി.സി.പി വൈഭവ് സക്സേന, വിവിധ രാഷ്ട്രീയ പാര്ട്ടി പ്രതിനിധികള്, ദേശീയ പാതാ അതോറിട്ടി പ്രോജക്ട് ഡയറക്ടര് പ്രവീണ് കുമാര് തുടങ്ങിയവര് യോഗത്തില് പങ്കെടുത്തു. ആഹ്ലാദ പ്രകടനം നടത്തി സമരക്കാര് ടോള് സമരം ഒത്തുതീര്ന്നതിനു പിന്നാലെ കോണ്ഗ്രസ്, സി.പി.എം, സി.പി.ഐ അടക്കമുള്ള രാഷ്ട്രീയ കക്ഷികള് തിരുവല്ലത്ത് ആഹ്ലാദ പ്രകടനം നടത്തി. കോണ്ഗ്രസ് തുടങ്ങിവച്ച സമരം വിജയകരമായി അവസാനിക്കുന്നത് കോണ്ഗ്രസ് പ്രവര്ത്തകരുടെയും നേതാക്കളുടെയും ആത്മാര്ത്ഥമായ പരിശ്രമവും പങ്കാളിത്തവും കൊണ്ടാണെന്ന് എം. വിന്സന്റ് എം.എല്.എ പറഞ്ഞു. സര്വകക്ഷി യോഗത്തിനുശേഷം എം.എല്.എ സമരപ്പന്തലിലെത്തി സമരസമിതി നേതാക്കള്ക്ക് മധുരം വിതരണം ചെയ്തു. ഡി.സി.സി ട്രഷറര് അഭിലാഷ്, പനത്തുറ പുരുഷോത്തമന്, ജയചന്ദ്രന്, പദ്മകുമാര്, എ.എസ്. പ്രസാദ് അടക്കമുള്ളവര് ആഹ്ലാദ പ്രകടനത്തിന് നേതൃത്വം നല്കി. സി.പി.ഐ സമരവിജയത്തിന്റെ ആഹ്ലാദ യോഗം ജില്ലാ അസിസ്റ്റന്റ് സെക്രട്ടറി പള്ളിച്ചല് വിജയന് ഉദ്ഘാടനം ചെയ്തു. കാഞ്ഞിരംകുളം ഗോപാലകൃഷ്ണന്, കെ. ചന്ദ്രചൂഡന്, തിരുവല്ലം ഗോപാലകൃഷ്ണന് നായര്, കാലടി ജയചന്ദ്രന് അടക്കമുള്ള നേതാക്കള് പങ്കെടുത്തു. സി.പി.എമ്മിന്റെ നേതൃത്വത്തില് നടന്ന ആഹ്ലാദപ്രകടനം കോവളം ഏരിയാ സെക്രട്ടറി പി.എസ്. ഹരികുമാര് ഉദ്ഘാടനം ചെയ്തു. എ.ജെ. സുക്കാര്ണോ, കെ.ജി. സനല് അടക്കമുള്ളവര് നേതൃത്വം നല്കി. കേരളകൗമുദിക്കും അഭിനന്ദനം 47 ദിവസം നീണ്ട തിരുവല്ലത്തെ ടോള് സമരത്തിന് പിന്തുണ നല്കിയ കേരളകൗമുദിക്ക് സി.പി.ഐ സമരപ്പന്തലില് അഭിനന്ദനം. എല്ലാ ദിവസവും ടോള് സമരവാര്ത്ത ജനങ്ങളിലെത്തിക്കാന് കേരളകൗമുദി വളരെയധികം ശ്രദ്ധിച്ചിരുന്നെന്ന് സമരപ്പന്തലില് സി.പി.ഐ നേമം മണ്ഡലം സെകട്ടറി കാലടി ജയചന്ദ്രന് പറഞ്ഞു. ടോള് സമരം വിജയിപ്പിക്കുന്നതിന് കേരളകൗമുദി വഹിച്ച പങ്ക് മറക്കാനാകില്ലെന്നും അദ്ദേഹം പറഞ്ഞു.